**Formandsberetningen - generalforsamlingen HEI SVØM 26/3 2015**

Når jeg står her som formand og ser et år tilbage i HEI Svømning, er det med mange rigtig gode oplevelser fra det forgangne år – og også med en rigtig god mavefornemmelse for de kommende år her i vores svømmeklub. Vi oplever medlemsfremgang, vi har en god og stabil økonomi, vi har en virkelig dygtig og engageret trænerstab og så har vi glade og tilfredse medlemmer – som fortæller at HEI Svømning er et rart sted at være.

Jeg oplever at være en del af en svømmeklub hvor medlemmer med familier, trænere, hjælpetrænere, livreddere, instruktører og frivillige ”lever”. Det er en svømmeklub hvor rigtig mange forskellige mennesker kommer og går hver dag. For nogen af os betyder HEI svømning én times svømning én gang om ugen, for nogen af os betyder HEI svømning at vores børn lærer at svømme og samme tid har det sjovt i vand med jævnaldrende, for nogen af os betyder HEI svømning et frirum for hverdagens stress og jag – og bare lidt motion et par gange om ugen, for nogen af os betyder HEI svømning at man hver gang kommer sit mål fx at gennemføre en triatlon lidt nærmere, for nogen af os betyder HEI svømning rigtig mange timers træning for at opnå en bedre teknik eller en kravtid til et mesterskab, og for nogen af os betyder HEI svømning undervisning og mange gode oplevelser med at videregive erfaring til andre om svømning, men fælles for os alle betyder HEI svømning rigtig mange gode oplevelser sammen med vores svømmekammerater, vores børn eller vores forældre, ansatte og andre frivillige i en rigtig dejlig svømmeklub, hvor netværk til videndeling og sociale relationer skabes, dyrkes og værnes om.

Her i vores svømmeklub kan man faktisk få det præcis som man gerne vil have det – det er bare at tage initiativet og arbejdshandskerne på – og give en frivillig hånd eller to til det man nu engang brænder for. Vi annoncerer løbende efter frivillige til opgaver – og det er bare at gribe chancen og melde sig, så man kan være med til at sætte sig præg på tingene – sådan fungerer det nemlig her ☺

 Vi har fx brug for frivillige i forbindelse med juleafslutningen for svømmeskolen og andre arrangementer for hele svømmeklubben. Vi afholder hvert år Aarhus Open Water stævnet som vi også skal bruge frivillige til mange opgaver. Derudover har vi fællesarrangementer og stævner for talentskolen og konkurrenceafdelingen som vi altid har brug for mange frivillige hænder til. Lige nu mangler vi frivillige forældre der vil uddanne sig til official og deltage ved stævner. Svømmernes stævnedeltagelse er nemlig betinget af vi stiller med 2-3 uddannet officials til hvert stævne hver gang.

Vi har også ind i mellem brug for frivillige hænder til at ordne klubhuset – vi skal inden længe have malet alt træværk udvendig på klubhuset, senere skal vi have lavet terrassen foran klubhuset og fjernet et pilekrat. Seniorsvømmerne og styrketræningsmedlemmerne plejer at være enormt søde til at hjælpe til med det praktiske omkring klubhuset, men vi kan godt bruge mange flere.

Vi kan godt bruge frivillige som har forstand på fundraising. Der ligger mange muligheder for at søge tilskudsbevillinger og diverse puljer – og derfor kunne vi godt bruge erfarne folk til denne opgave.

Som I også har kunnet læse på vores hjemmesiden har Nina, vores medlemsadministrator valgt at træde tilbage, og derfor søger vi efter hendes afløser for den kommende sæson – og gerne allerede fra juli mdr. hvor vi har opstart på tilmeldingen til næste sæson. På sigt søger vi også efter en ny kasserer – som ikke nødvendigvis behøver at være en del af bestyrelsen.

Det sidste års tid har budt på flere nye tiltag og større nævneværdige events i HEI Svømning.

I efteråret fik vi realiseret en af vores målsætninger om at introducere et Tri- og Open Waterhold for svømmere over 18 år. Jesper Fogh og Michael Holst har rigtig gang i holdet ved skiftevis at være svømmende træner. Jeg er rigtig glad for at kunne konstatere at netop en del af dette hold består af mange tidligere konkurrencesvømmere med rødder i HEI svømning ☺

Vores Voksen Øvede afdeling er fortsat et stort trækplaster, og det var da heller ikke uden panderynker vi måtte konstatere at vores faste voksentræner, Jarno, efter en voldsom hjernerystelse i efteråret 2014, ikke kunne undervise resten af året, og desværre stadig er sygemeldt frem til sommeren 2015. Heldigvis har vi en række rigtig dygtige trænere som har taget over – og vi har nu udvidet med to trænere ad gangen på Voksen Øvede holdet for at imødekomme den store efterspørgsel for individuel teknikundervisning blandt de mange engagerede medlemmer på holdet. De tre trænere som har overtaget midlertidigt efter Jarno har alle erfaring (fra egen krop) med konkurrence- og Open Water svømning. De har alle gennemgået Dansk svømmeunions træneruddannelse og fornylig et kursus i undervisning af voksne. Jeg vurderer at vi har fundet en rigtig god løsning.

2014 blev året hvor vi for alvor fik MIDTØST stævnekonceptet rullet ud. HEI Svømning deltog i alle 4 begynderstævner og det er mit indtryk at vores yngste i talentskolen – nemlig vores viderekomne svømmere rigtig har fået øjnene op for hvor sjovt det faktisk er at deltage i begynderstævnerne.

Lanceringen af MIDTØST Cup stævnerne for især vores mere erfarne talentsvømmere og de yngste k- svømmere har været en mere mellemfornøjet oplevelse til trods for konceptets genialitet, da det er et endagsstævne, og derfor nemt at overskue for vores yngste talenter og k-svømmere. Grunden til denne del af stævnekonceptet ikke har været lige som stor en succes hos os som begynderstævnerne, skyldes formenligt at vores aktive stævnedeltagende svømmere i denne mellemgruppe, naturligt nok, ikke deltager i samtlige stævner vi udbyder – det bliver dermed ofte et valg mellem et større weekendstævne med hele k-afdelingen eller et MIDT ØST talentcup endagsstævne.

Når vi har begrænsede svømmertilmeldinger til et stævne står vi ind i mellem den udfordring ikke at kunne stille med det krævede antal officials. Det ser ud til at det især er MIDTØST talentcup stævnerne der taber, især hvis de forældre der er uddannet officials er afsted til et større mesterskab samme tid. Jeg ser et rigtig stort potentiale i de mange talentsvømmere vi har, som endnu ikke har fået taget hul på det at være med til ”rigtig” stævner. Flere af dem har allerede været med til begynderstævner og mangler lige at tage det sidste ”spring”. Vi har stor fokus på denne udfordring og håber at vi sammen med talentskoletrænerstaben og talentforældrene kan vende denne udvikling, så flere af vores talentsvømmere har lyst at blive en del at de mange gode oplevelser, som svømning også kan give som konkurrencesport, når man er en hel flok afsted og har det sjov sammen.

I 2014 introducerede vi et nyt koncept for træningslejr – hele talentskolen og konkurrenceafdelingen var af sted sammen. Og med stor succes. Turen gik til GIV huset i Viborg – Idrætshøjskole og konferencecenter. Talentskolen bestående af viderekomne og talentholdet tog hjem efter to dages ophold hvorefter konkurrenceholdene fortsatte to ekstra dage. Målsætningen for netop at tage af sted alle fire hold sammen er at skabe gode relationer på kryds og tværs af aldre og svømmetekniske niveau. Det er med til at skabe et godt og rart træningsmiljø hvor fællesskab og videndeling er vigtig. Turen bliver gentaget igen her i 2015.

Med til de rigtig gode oplevelser i 2014 hører at vi havde besøg af vores venskabsklub fra Heddesheim. I juni kom ca. 10 talentsvømmere på besøg fra Heddesheim. Svømmerne blev privatindkvarteret hos HEI svømmere mens de (og vi) deltog i det årlige Aarhus Open svømmestævne på Svømmestadion. Vi havde fællesspisning i klubhuset om lørdagen og i det hele taget var stemningen høj.

Senere på året – i oktober gik turen så den anden vej. HEI svømning deltog med 12 k-svømmere i kravtidsstævnet i Heddesheim hvor alle var privatindkvarteret hos tyske svømmefamilier fra vores venskabsklub. Turen startede med en mindre forsinkelse torsdag aften den 2. oktober hvor en bus fuldt med svømmer i godt humør kørte af sted fra Egå mod Heddesheim i Tyskland – for at vende hjem igen mandag morgen den 6. oktober til Danmark med 4 dages dejlige svømmeoplevelser og en lille smule bedre tyskkundskaber i bagagen.

Der har i det hele taget været rigtig mange gode oplevelser i 2014 – vi gennemførte blandt andet med rekord stor tilslutning Aarhus Open Water stævnet i år til trods for at vejrguderne ikke var med os i år og bugtsvømningen derfor denne gang ikke kunne gennemføres på tværs af bugten. En hurtig og alligevel velovervejet beslutning fra Open Water udvalget betød at stævnet, der ellers var aflysningstruet, blev gennemført med succes med en alternativ rute langs kysten – og med rigtig mange positive tilbagemeldinger fra de deltagene Open Water svømmere.

Efter et års pause besluttede bestyrelsen at gennemføre det traditionelle HEI CUP i december. Et svømmestævne vi har afholdt mange gange tidligere med kæmpe succes. Det er et sjovt og anderledes julestævne for alle talent- og konkurrencesvømmere, og så er det et stævne som involverer alle talentskole- og k-forældre, alle frivillige og hele trænerstaben. Det er i den grad en event som samler klubben. Også denne gang var der den der magiske energi og rigtig gode stemning til stede hele dagen. Det så ud til at alle som deltog hyggede sig. Selvom tilslutningen til HEI CUP fra de andre inviterede klubber i år ikke overraskende var en anelse mindre pga. pausen, så tror jeg godt vi kan konkludere, at det er et vigtigt stævne at holde fast i.

Når jeg nu ser frem så er det med en god mavefornemmelse for fremtiden her i HEI svømning. Vi afholdte i november en workshop om klubbens fremtid og vision for alle ansatte, udvalgsfrivillige og bestyrelsesmedlemmer. Det var en rigtig god dag, hvor vi fik mange gode input til klubbens visionsgrundlag og idéer til rammen for klubbens fremtid, Bestyrelsen har arbejdet lidt videre med det, men er på ingen måde færdige. Så det er en af de ting en kommende bestyrelsen kan tage fat i foreslår jeg.

I HEI svømning har vi fokus på at skabe rammerne for de gode værdier. Så er det op til jer som ansatte, jer som medlemmer og jer som frivillige og familier/forældre at udfylde disse rammer bedst muligt. Og vi har det bedst tænkelige udgangspunkt med mange engagerede og virkelig dygtige trænere og instruktører, mange engagerede medlemmer og mindst lige så vigtigt; rigtig mange potentielle frivillige (og forældre) som siger de gerne vil byde ind og hjælpe med småopgaver. Vi kunne bare godt bruge frivillige der også er klar på de lidt større opgaver ☺ HEI svømning drives af frivillige og uden frivillige kan HEI svømning simpelthen ikke eksistere. Så lad det være en opfordring til at tage skridtet og melde sig til en opgave (stor eller lille) … for at støtte op om DIN svømmeklub.

Connie Uldall

Formand, HEI Svømning